1201 оны тахиа жил Хатагин, Салжиуд түрүүтэй олон аймгууд нийлж Алахуй булаг хэмээх газар чуулган болж Жамухаг Гүр хаан өргөмжлөн Чингис хаан болон Ван ханыг дайлахаар бэлтгэж байв. Дай Сэцэн энэ чимээг олмогц Чингис хаанд элч илгээж мэдээ хүргүүлсэн билээ. 1203 онд Чингис хаан Зүрчидэй, Урууд нарыг томилж Хонгирад аймгийг элсүүлэн авсан байна. Үүнээс хойш тэдний харилцаа холбоо улам бат бөх болжээ. Дай Сэцэний хөвгүүн Анчин ноён Чингис хааныг дагалдаж их бага 32 удаагийн байлдаанд оролцож Тангуд, Хорезмын хот сууринг эзлэхэд үлэмж их гавьяа байгуулжээ. Ийнхүү 1227 онд Анчин ноёнд улсын нагац цол олгосон бөгөөд 1232 онд Өгэдэй хааны үед мөнгөн тамга соёрхож Хашин ван (Хэйшин ван) өргөмжилж өөрийн харьяат Хонгирад аймгаа үе удам захиран суух онцгой эрх олгожээ.